b'\n_START_ARTICLE_\nVilhelm Moberg\n_START_PARAGRAPH_\nVilhelm Moberg (f\xc3\xb8dt 20. august 1898 i Moshultam\xc3\xa5la, Algutsboda f\xc3\xb6rsamling i Sm\xc3\xa5land, d\xc3\xb8d 8. august 1973 p\xc3\xa5 V\xc3\xa4dd\xc3\xb6 i Uppland) var en svensk forfatter, dramatiker og journalist.\n_START_SECTION_\nBiografi\n_START_PARAGRAPH_\nVilhelm Moberg blev f\xc3\xb8dt p\xc3\xa5 en s\xc3\xa5kaldt "soldaterlod", et lille husmandssted, der blev stillet til r\xc3\xa5dighed som en del af l\xc3\xb8nnen til soldater, men familien flyttede i 1907 til en mindre g\xc3\xa5rd i Moshultm\xc3\xa5la. Moberg kom i skole, men gik der kun i fire m\xc3\xa5neder om \xc3\xa5ret, som var almindeligt dengang. Resten af \xc3\xa5ret hjalp b\xc3\xb8rnene til i mark- og skovbrug. Hans skolegang varede kun i to \xc3\xa5r, ikke desto mindre var det nok til at v\xc3\xa6kke en k\xc3\xa6rlighed til det skrevne sprog. Ogs\xc3\xa5 hans skolefr\xc3\xb8ken var en stor inspiration, hvad han selv har udtalt.For at hj\xc3\xa6lpe med til for\xc3\xa6ldrenes sparsomme indtjening, m\xc3\xa5tte han som barn arbejde p\xc3\xa5 glasv\xc3\xa6rk og ved landbruget. Som ung dr\xc3\xb8mte han, som s\xc3\xa5 mange andre af hans samtidige, om at slippe ud af fattigdommen og rejse til Amerika. Til for\xc3\xa6ldrenes store fortrydelse fik unge Vilhelm som 16-\xc3\xa5rig penge til en billet tilsendt af moderens broder, der allerede var emigreret \xe2\x80\x93 moderen var af en s\xc3\xb8skendeflok p\xc3\xa5 syv, hvoraf de seks emigrerede til USA. For ikke at "miste" ham tilb\xc3\xb8d for\xc3\xa6ldrene ham at komme i folkeh\xc3\xb8jskole \xe2\x80\x93 en almen voksengrunduddannelse. For\xc3\xa6ldrene solgte et kuld sm\xc3\xa5grise, og skolegangen samt hans fortsatte svenske statsborgerskab var sikret. Moberg l\xc3\xa6ste som en gal. Man kunne altid tr\xc3\xa6ffe ham i skolens bibliotek. Alligevel fik han aldrig eksamen. Dels slap skolepengene op, og Moberg m\xc3\xa5tte tage arbejde som skovhugger. Dels sled den spanske syge i ham og gav ham seks m\xc3\xa5neders sengeleje, og efter flere gange at have v\xc3\xa6ret n\xc3\xa6r d\xc3\xb8den af sygdommen opgav Moberg som 21-\xc3\xa5rig at uddanne sig \xe2\x80\x93 han f\xc3\xb8lte sig for gammel til det. Efter at have arbejdet som frivillig (dvs. ul\xc3\xb8nnet) journalist blev han professionel ved \xc3\x96sterg\xc3\xb6tlands Tidning i Motala. Under pseudonymet Ville i Mom\xc3\xa5la (kort/dialektisk form for Moshultsm\xc3\xa5la) skrev han ud over almindelige artikler ogs\xc3\xa5 noveller. Han kritiske journalistik gjorde en ende p\xc3\xa5 denne karriere, eftersom han ikke m\xc3\xa5tte skrive om redakt\xc3\xb8rens venner. Det kunne han ikke leve med og flyttede tilbage til sit hjemmevante Sm\xc3\xa5land._NEWLINE_Hans forfatterm\xc3\xa6ssige gennembrud kom i 1927 med beskrivelsen af en korporalfamilies liv i romanen Familien Rask. Forfatterskabet kendetegnes ved, at det fortrinsvis er den lille mand, der er helten; Moberg blev meget folkek\xc3\xa6r p\xc3\xa5 grund af sine fremstillinger af den svenske historie fra folkets perspektiv, hvilket er mest rendyrket i det historiske v\xc3\xa6rk Min Sverigeshistorie (1970-71), som ikke blev fuldf\xc3\xb8rt._NEWLINE_Mobergs bedst kendte v\xc3\xa6rk er Udvandrerne-serien fra 1949-59, som beskriver en gruppe svenskeres udvandring fra det sydlige Sm\xc3\xa5land til Minnesota i USA i midten af 1800-tallet, en sk\xc3\xa6bne som de delte med 1,2 millioner andre svenskere, deriblandt som n\xc3\xa6vnt flere af forfatterens sl\xc3\xa6gtninge. Vilhelm Moberg bedrev en omfattende og grundig research i forbindelse med arbejdet med udvandrerb\xc3\xb8gerne, og da han afsluttede dem, for\xc3\xa6rede han dette materiale til Emmigranternes Hus i V\xc3\xa4xj\xc3\xb6 (museum). Her er der i dag et Moberg-rum, og det svenske Moberg-selskab har til huse her. De i alt fire romaner (Udvandrerne, Immigranterne, Nybyggerne, Det sidste brev hjem) er oversat til adskillige sprog, blandt andre dansk. Musicalen Kristina fr\xc3\xa5n Duvem\xc3\xa5la af Benny Andersson og Bj\xc3\xb6rn Ulvaeus er baseret p\xc3\xa5 romanserien._NEWLINE_Moberg var udtalt republikaner og hadede monarkiet. Han var ogs\xc3\xa5 kritisk over for, at svenske, historiske konger som Gustav 2. Adolf og Karl 12. beskrives som "helte", da Moberg mente, at de havde v\xc3\xa6ret "tyranner", "krigsforbrydere" og "massemordere". Fra 1960\'erne var han en af Olof Palmes st\xc3\xb8rste kritikere fra venstre og mente, at Socialdemokratiet havde bev\xc3\xa6get sig for langt mod det politiske h\xc3\xb8jre. Han kritiserede for eksempel Olof Palme for at have opvartet kong Gustav 6. Adolf p\xc3\xa5 dennes 90-\xc3\xa5rsdag og for at have sunget Kungss\xc3\xa5ngen. Dette var hykleri, mente Moberg, eftersom Palme kaldte sig republikaner._NEWLINE_Moberg var ogs\xc3\xa5 engageret i kampen mod, hvad han s\xc3\xa5 som den svenske retsforr\xc3\xa5dnelse. Dette kulminerede i to relaterede skandaler, Kejne- og Haijby-sagerne i begyndelsen af 1950\'erne. I anden sammenh\xc3\xa6ng blev Moberg id\xc3\xb8mt dagb\xc3\xb8der efter at have stj\xc3\xa5let dokumenter, der bl.a. afsl\xc3\xb8rede, at det svenske politi havde samarbejdet med Gestapo under 2. verdenskrig._NEWLINE_I Duvam\xc3\xa5la er i dag indrettet et museum i nabohuset til Mobergs mormoders hjem \xe2\x80\x93 her kan man informere sig om familien, Mobergs arbejde, udvandringen og andet._NEWLINE_Vilhelm Moberg begik selvmord i 1973. I sine sidste \xc3\xa5r \xe2\x80\x93 efter det store arbejde med Udvandrerne \xe2\x80\x93 havde han sv\xc3\xa6rt ved at skrive, og det antages at have f\xc3\xb8rt til den depression, der for\xc3\xa5rsagede selvmordet._NEWLINE_Han er far til forfatteren og feministen Eva Moberg samt to andre d\xc3\xb8tre.'